་པ་ཉིད་འབྲས་བུ་ལམ་དུ་བྱེད་པ་སྟེ་ཐེག་པ་འདིའི་ལམ་གྱི་རྩ་བའམ་གཞི་མ་ལྟ་བུ་ཡིན་ལ། དེ་ཡང་གདུལ་བྱའི་སྐལ་པ་དང་འཚམས་པར་ཡེ་ཤེས་གཅིག་ཉིད་རྣམ་པ་ཐམས་ཅད་པའི་དཀྱིལ་འཁོར་དུ་སྟོན་པར་མཛད་པ་ལས། ད་ལམ་འདིར་གང་བཤད་པར་བྱ་བ་ནི། སོ་སོར་ཐར་པའི་མདོ་ལས། སངས་རྒྱས་རྣམ་གཟིགས་གཙུག་ཏོར་ཐམས་ཅད་སྐྱོབ། ། འཁོར་བ་འཇིག་དང་གསེར་ཐུབ་འོད་སྲུངས་དང་། ། ཤཱཀྱ་ཐུབ་པ་གཽ་ཏཾ་ལྷ་ཡི་ལྷ། ། མི་འདུལ་ཁ་ལོ་སྒྱུར་བ་བླ་ན་མེད། ། འཇིག་རྟེན་མགོན་པོ་སྐྱོབ་པའི་མཆོག། སངས་རྒྱས་དཔའ་བོ་བདུན་པོ་སྟེ། ། གྲགས་ལྡན་རྣམས་ཀྱིས་སོ་སོར་ཐར། ། འདི་ནི་རབ་ཏུ་རྒྱས་པར་སྟོན། ། ཅེས་གསུངས་པ་ལྟར། བསྐལ་པ་འདིའི་སྔོན་རོལ་བསྐལ་པ་དགུ་བཅུ་རྩ་གཅིག་པ་ལ་བཅོམ་ལྡན་འདས་རྣམ་གཟིགས་འཇིག་རྟེན་དུ་བྱོན། དེའི་རྗེས་ཀྱི་དྲུག་ཅུ་པ་ལ་གཙུག་ཏོར་ཅན་བྱོན། དེའི་རྗེས་བཞི་བཅུ་ཐམ་པ་ལ་ཐམས་ཅད་སྐྱོབ་བྱོན། བསྐལ་པ་བཟང་པོ་འདི་ཉིད་ལ་མི་རྣམས་ཀྱིས་ཚེ་ལོ་བཞི་ཁྲི་ཐུབ་པ་ན་བཅོམ་ལྡན་འདས་ལོག་པར་དད་སེལ་ལམ་འཁོར་བ་འཇིག་འཇིག་རྟེན་དུ་བྱོན། སུམ་ཁྲི་ཐུབ་པ་ན་གསེར་ཐུབ་བྱོན། ཉི་ཁྲི་ཐུབ་པ་ན་འོད་སྲུངས་བྱོན། ཚེ་ལོ་བརྒྱ་པའི་གནས་སྐབས་ན་བདག་ཅག་གི་སྟོན་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་འཇིག་རྟེན་དུ་བྱོན་པ་ཡིན། དེ་ལྟར་ན་སངས་རྒྱས་བདུན་པོ་དེ་དག་སྔོན་ཐུགས་བསྐྱེད་པའི་གནས་སྐབས་ནས་བཟུང་འགྲོ་བའི་དོན་དུ་མཆོག་ཏུ་དཔའ་བའི་ཕྱིར། སངས་རྒྱས་དཔའ་བོ་བདུན་ཞེས་གྲགས་པ་ཡིན། དེ་ཡང་སྤྱིར་དེ་དང་འདྲ་བའི་དེ་བཞིན་གཤེགས་པ་མཐའ་ཡས་པ་བྱོན་མོད་ཀྱི། བདུན་གྱི་གྲངས་སུ་བཅད་པ་ནི་ཕྱོགས་འཇིག་རྟེན་ཁམས་འདིའི་དབང་དུ་བྱས། དུས་ཀྱང་སངས་རྒྱས་གཞན་གྱིས་བར་མ་ཆོད་པའི་དབང་དུ་བྱས་ནས། དེ་བཞིན་གཤེགས་པ་བདུན་པོ་འདི་དག་ནི་འདུལ་བའི་བསྟན་པ་ལ་བསླབ་པ་ཕྲ་མོ་ཐམས་ཅད་ཀྱང་གཅིག་པ་ཡིན་ལ། གཞན་དང་གཞན་དག་ནི་གནད་ཀྱི་དགོངས་དོན་གཅིག་ཏུ་ཟིན་ཡང་བཅས་མཚམས་སྣ་ཚོགས་པ་དག་ནི་ཡུལ་དུས་སོ་སོའི་གདུལ་བྱ་རྣམས་ཀྱི་བསམ་པའི་ཁྱད་པར་ལས་མང་ཉུང་རྒྱས་བསྡུས་ཡངས་དོག་མ་ངེས་པ་སྣ་ཚོགས་སུ་ཡོད་པའི་རིགས་སུ་གདའ། དེས་ན་འཕགས་པའི་ཡུལ་སོགས་སངས་རྒྱས་ཀྱི་བསྟན་པ་རྣལ་མ་ཡོད་པའི་ཕྱོགས་སུ་ནི་དེ་བཞིན་གཤེགས་པ་བདུན་གྱི་སྐུ་གཟུགས་བཞེངས་པ་དང་གསོལ་བ་འདེབས་པ་ལ་སོགས་པའི་སྲོལ་ཤིན་ཏུ་དར་བ་ཡིན་ལ། ཕྱོགས་འདིར་ཡང་བསྟན་པ་སྔ་དར་གྱི་དུས་སུ་ཆོས་ཀྱི་རྒྱལ་པོ་འཇིག་རྟེན་དབང་ཕྱུག་སྲོང་བཙན་སྒམ་པོས་འཕྲུལ་སྣང་བར་ཁང་དུ་སངས་རྒྱས་རབས་བདུན་གྱི་སྣང་བརྙན་བཞེངས་པར་མཛད་པ་ལྟ་བུས་མཚོན་ཏེ་ཤེས་པར་ནུས། དེ་བཞིན་གཤེགས་པ་བདུན་པོ་འདིའི་སྒྲུབ་ཐབས་རྒྱ་གར་དུ་དར་བ་མང་ཞིག་ཡོད་མཆི་ནའང་བོད་འདིར་འགྱུར་བ་མེད་ལ། དུས་ཕྱིས་སངས་རྒྱས་བདུན་པའི་གཟུངས་ལ་སོགས་པ་དང་འབྲེལ་བའི་སྒྲུབ་ཐབས་འདི་ཉིད། ཡུལ་ལྷོ་ཕྱོགས་ར་ཁང་ཙག་མར་སྐུ་འཁྲུངས་པ་མ་ཧཱ་པཎྜི་ཏ་གྲུབ་པ་བརྙེས་པའི་སློབ་དཔོན་ཤཱཀྱ་རཀྵི་ཏ་ཞེས་བྱ་བ་ལ་རྗེ་བཙུན་རྡོ་རྗེ་རྣལ་འབྱོར་མས་དངོས་སུ་གསུངས་ཤིང་སློབ་དཔོན་དེས་ཡི་དམ་སྣ་ཚོགས་པའི་སྒྲུབ་ཐབས་བརྒྱ་དང་བརྒྱད་ཕྱོགས་གཅིག་ཏུ་མཛད་པའི་ནང་ཚན་དུ་གཏོགས་པ་ཡིན། དེ་ཉིད་ནས་རིམ་པར་བརྒྱུད་དེ་རྒྱ་གར་ཤར་ཕྱོགས་ཀྱི་སློབ་དཔོན་ཆེན་པོ་གང་བའི་རྡོ་རྗེ་ལས་རྗེ་བཙུན་རྡོ་རྗེ་འཆང་ཐམས་ཅད་མཁྱེན་པ་སྒྲོལ་བའི་མགོན་པོས་གསན་ཏེ་ཡི་དམ་རྒྱ་མཚོའི་སྒྲུབ་ཐབས་རིན་ཆེན་འབྱུང་གནས་སུ་བཞུགས་པ་ལས། རྗེ་བཙུན་དམ་པ་ནས་བརྒྱུད་པའི་བཀའ་སྲོལ་མང་དུ་གྱེས་ཏེ་ད་ལྟའི་བར་དུ་བར་མ་ཆད་པར་བཞུགས་པ་སྟེ། དེ་ལྟ་བུའི་སངས་རྒྱས་དཔའ་བོ་བདུན་པའི་རིག་གཏད་བགྱི་བ་ལ་ཐོག་མར་བྱ་བའི་རིམ་པ་རྣམས་གྲུབ་ཟིན་ནས། དངོས་གཞིའི་ཐོག་མར་བར་དུ་གཅོད་པའི་བགེགས་སྐྲོད་པ་ཡིན་སྙམ་དུ་མོས་ཤིག། ཅེས་མཚམས་སྦྱར་ལ། གཏོར་མའི་ནང་དུ་མེ་ཏོག་བདུག་སྤོས་སོགས་མཆོད་པ་བཏབ་པ་གཅིག་བཤམས་པ་ཆབ་ཀྱིས་བྲན། བསང་སྦྱང་བརླབ། ཨ་ཀཱ་རོས་བསྔོ། བདེན་སྟོབས་སྤྱི་ལྟར་བརྗོད་ལ། བདེན་པ་ཆེན་པོའི་བྱིན་རླབས་ཀྱིས། དེང་འདིར་རྡོ་རྗེའི་སློབ་མ་རྣམས་ལ་རིག་པ་གཏད་པའི་ཆོ་ག་བསྒྲུབ་པ་ལ་བར་དུ་གཅོད་པའི་བགེགས་ཐམས་ཅད་གཏོར་མ་འདིས་ཚིམས་པར་གྱིས་ལ་སའི་ཕྱོགས་འདིར་མ་གནས་པར་གཞན་དུ་དེངས་ཤིག། གལ་ཏེ་མི་འགྲོ་ན་ཁྲོ་བོ་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བ་དང་བཅས་པ་རྣམས་ཀྱིས་བགེགས་རྣམས་ཀྱི་མགོ་བོ་ཚལ་པ་བརྒྱར་བཀས་ནས་རྡུལ་ཕྲན་བཞིན་དུ་བརླག་པར་བྱའོ། ། ཞེས་དང་། དྲག་སྔགས་བཟླ་ཞིང་གུལ་ཡུངས་རྡོར་དྲིལ་རོལ་མོའི་ཚམ་རྔམ་བཅས་པ་སྐྲད། དེ་ནས་མདུན་གྱི་དཀྱིལ་འཁོར་འདི་ཉིད་རིན་པོ་ཆེ་ལས་གྲུབ་པའི་ཐར་པ་ཆེན་པོའི་གཞལ་མེད་ཁང་མཚན་ཉིད་ཐམས་ཅད་རྫོགས་པའི་དབུས་སུ་ཞེས་པ་ནས་ས་བོན་བསྐྱེད་ཚིག་སོགས་བོར་བའི་མངོན་རྟོགས་ཇི་བཞིན་བརྗོད་དེ། རྒྱལ་པོ་ཆེན་པོ་བཞི་དང་བཅས་པ་མངོན་སུམ་དུ་བཞུགས་ཡོད་སྙམ་པ་མཛོད། དེ་ལྟ་བུའི་དཀྱིལ་འཁོར་ཆེན་པོའི་ཤར་སྒོའི་ཕྱི་རོལ་དུ་ཁྱེད་རང་འཁོད་པ་ལ་ལྷོ་བྱང་གི་ཁྲོ་བོ་གཉིས་ཀྱིས་ཁྱེད་རང་ལ་ནད་གདོན་སོགས་བར་དུ་གཅོད་པའི་བགེགས་ཀྱི་ཚོགས་རབ་ཏུ་ཞི་བར་བྱ་བའི་ཕྱིར་བུམ་པའི་ཆུས་དབང་བསྐུར་བའི་མོས་པ་མཛོད། ཨོཾ་བི་ཀྲྀ་ཏ་དཾཥྚེ་སོགས་བརྗོད་ལ། ལས་བུམ་སྤྱི་བོར་བཞག་ཅིང་དབང་བསྐུར། བུམ་པའི་ཆུས་ཁྲུས་བྱས་པས་ཁྱེད་རང་གི་ཚེ་རབས་ཐོག་མ་མེད་པ་ནས་བསགས་པའི་སྡིག་སྒྲིབ་ནད་གདོན་བར་དུ་གཅོད་པའི་ཚོགས་ཐམས་ཅད་དབང་པོའི་སྒོ་དང་བ་སྤུའི་བུ་ག་ཐམས་ཅད་ནས་དུད་ཁུ་འཛག་པ་ལྟར་ནག་ཉིལ་གྱིས་ཕྱིར་ཐོན། ལུས་ཕྱི་ནང་ཐམས་ཅད་ཤེལ་དཀར་གྱི་བུམ་པ་དྲི་མ་མེད་པ་ལྟར་དཀར་སངས་སངས་གྱུར་པ་ལ་བདུད་རྩིས་ཁེངས་པར་མོས་ཤིག། བུམ་ཆུས་ཁ་བཤལ། ཁྲུས་བྱ་ཞིང་ཁྲོ་བོ་ཆེན་པོའི་སྔགས་ཀྱི་མཐར། སརྦ་པཱ་པེ་བྷྱཿཤཱནྟིཾ་ཀུ་རུ་སྭཱ་ཧཱ། དེ་བཞིན་དུ་སྦྱར་ཏེ། སྔགས་མཐར། སརྦ་བིགྷྣཱཾ་བྷྱཿསརྦ་དུཥྚཱཾ་བྷྱཿསརྦ་གྲ་ཧེ་བྷྱཿསརྦ་ཛྭ་རེ་བྷྱཿསརྦ་བྱཱ་དྷི་བྷྱཿསརྦ་ཨུ་པ་དྲ་ཝེ་བྷྱཿསརྦ་ཨ་ཀཱ་ལ་མྲྀ་ཏྱཱ་བྷྱཿསརྦ་དུཿཔཱསྣ་བྷྱཿསརྦ་དུ་རྣི་མིཏྟི་བྷྱཿསརྦ་ཙིཏྟ་ཀུ་ལེ་བྷྱཿཞེས་སྦྱར་བས་བཀྲུ་ཞིང་ཁོང་དུའང་བཏང་། ལག་གཡོན་པའི་མཐེའུ་ཆུང་མཐེབ་ཆེན་གྱིས་མནན། སོར་མོ་གསུམ་རྡོ་རྗེ་རྩེ་གསུམ་ཚུལ་དུ་བྱས་པས་བུམ་པའི་ཁ་རྒྱན་ཐོགས་ལ། བྱབ་རྫས་ཀྱི་དབུས་སུ་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་གི་མཐར་སྔགས་ཀྱི་ཕྲེང་བས་བསྐོར་བ་ལས་འོད་ཟེར་བྱུང་། བཀྲུས་པས་མ་དག་པའི་ལྷག་མ་ཐམས་ཅད་ཙེན་གྱིས་བླངས་ནས་དྲི་མའི་ཟླ་ལ་བསྐུར་བར་གྱུར་པར་དམིགས་ལ་ཁྲོ་སྔགས་ཤམ་དུ། སརྦ་པཱ་པེ་བྷྱཿཨ་པཱ་ན་ཡ་སྭཱ་ཧཱ། ཞེས་པ་ལ་སོགས་པས་བྱབས་ལ་ཁྲུས་ཆུ་ཕྱིར་དོར། མདུན་བསྐྱེད་ཁྲོ་བོའི་དབང་པོ་རྣམ་པ་གཉིས་ལས་སྣ་ཚོགས་རྡོ་རྗེ་ཕྲ་མོ་ཆར་ལྟར་བབས་ནས་ཁྱེད་རང་གི་ལུས་ལ་རྡོ་རྗེའི་གོ་ཆ་ཞུ་ལུབས་སུ་གཡོགས་པས་ཕྱིན་ཆད་སྡིག་སྒྲིབ་ནད་གདོན་བར་དུ་གཅོད་པ་གང་གིས་ཀྱང་གླགས་མི་རྙེད་པའི་སྲུང་བ་ཆེན་པོ་བྱས་པར་མོས་ཤིག། རྡོ་རྗེ་གནས་བདུན་དུ་རྒྱ་གྲམ་ཚུལ་གྱིས་བཞག་ལ། སྔར་གྱི་སྔགས་རྣམས་ཀྱི་མཐར། རཀྵ་རཀྵ་སྭཱ་ཧཱ། བཏགས་པ་བརྗོད་ལ་བསྲུང་། དེ་ནས་དཀྱིལ་འཁོར་གྱི་ནང་དུ་ཁྲིད་དེ་ཤར་སྒོའི་ནང་རོལ་དུ་འཁོད་པ་ལ་གཙོ་བོ་ལ་སོགས་པ་དེ་བཞིན་གཤེགས་པ་རྣམས་ཀྱིས་བདུད་རྩིའི་བུམ་པ་ཕྱག་གིས་ཐོགས་ཏེ་སྤྱི་བོ་ནས་བླུགས། སྒོ་གསུམ་གྱི་དྲི་མ་ཐམས་ཅད་སྦྱངས་ཏེ་མངོན་པར་དབང་བསྐུར་བའི་མོས་པ་མཛོད། འགྲོ་མགོན་ཤཱཀྱ་ཐུབ་པ་རྒྱལ་རིགས་བརྩོན་འགྲུས་ཅན། ། ཚེ་ལོ་བརྒྱ་པའི་དུས་སུ་སེར་སྐྱའི་གྲོང་བལྟམས་ཤིང་། ། ཨ་ཤྭཏྠ་ཡི་ཤིང་དྲུང་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཏདྱ་ཐཱ། ཨོཾ་མུ་ནི་མུ་ནི་མ་ཧཱ་མུ་ན་ཡེ་སྭ་ཧཱ། ཨོཾ་ན་མཿཤཱཀྱ་མུ་ན་ཡེ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། བདེ་གཤེགས་རྣམ་པར་གཟིགས་ནི་རྒྱལ་རིགས་གཟི་བརྗིད་ཅན། ། ཚེ་ལོ་བརྒྱད་ཁྲིའི་དུས་སུ་གྲོང་ཁྱེར་མཉན་ལྡན་དུ། ། མྱ་ངན་འཚང་གི་ཤིང་དྲུང་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏཱ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མོ་བི་པ་ཤྱེ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། བདེ་གཤེགས་གཙུག་ཏོར་མངའ་བ་རྒྱལ་རིགས་རྫུ་འཕྲུལ་ཅན། ། ཚེ་ལོ་བདུན་ཁྲིའི་དུས་ན་ཀ་ནྱའི་གྲོང་ཁྱེར་ན། ། པུཎྜ་རཱི་ཀའི་ཤིང་དྲུང་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ནམཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མཿཤི་ཁི་ནི་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། རྒྱལ་བ་ཐམས་ཅད་སྐྱོབ་པ་རྒྱལ་རིགས་བློ་གྲོས་ཅན། ། ཚེ་ལོ་དྲུག་ཁྲིའི་དུས་ན་གྲོང་ཁྱེར་མཉམ་མེད་དུ། ། ཤིང་མཆོག་སཱ་ལའི་དྲུང་དུ་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མོ་བི་ཤྭ་བྷུ་ཛེ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། ཐུབ་པ་འཁོར་བ་འཇིག་ནི་སྟོབས་ལྡན་བྲམ་ཟེའི་རིགས། ། ཚེ་ལོ་བཞི་ཁྲིའི་དུས་ན་བདེ་ལྡན་གྲོང་ཁྱེར་དུ། ། ཤིང་མཆོག་ཤཱིཪྵའི་དྲུང་དུ་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མཿཀྲ་ཀུཏ་ཚནྡ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། འདྲེན་པ་གསེར་ཐུབ་བསླབ་པ་མཆོག་ལྡན་བྲམ་ཟེའི་རིགས། ། ཚེ་ལོ་སུམ་ཁྲིའི་དུས་ན་གྲོང་ཁྱེར་མཛེས་ལྡན་དུ། ། ཨུ་དུམ་ཝཱ་རའི་ཤིང་དྲུང་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མཿཀ་ན་ཀ་མུ་ན་ཡེ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། སྐྱོབ་པ་འོད་སྲུངས་རྒྱལ་རིགས་བླ་མེད་ཡོན་ཏན་ཅན། ། ཚེ་ལོ་ཉི་ཁྲིའི་དུས་ན་ཝཱ་རཱ་ཎ་སཱིར་ནི། ། ནྱ་གྲོ་དྷ་ཡི་ཤིང་དྲུང་མངོན་པར་སངས་རྒྱས་པའི། ། བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཨོཾ་ན་མཿཀཱ་ཤྱ་པ་ཏ་ཐཱ་ག་ཏཱ་ཡ་སྭཱ་ཧཱ། ཨ་བྷི་ཥིཉྩ་ཧཱུྃ། དེ་ནས་ལྷ་བསྒོམ་པ་དང་སྔགས་བཟླ་བའི་ལུང་འབོགས་པ་ལ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་ལུས་ཐ་མལ་དུ་སྣང་བའི་ཆོས་ཐམས་ཅད་སྟོང་པ་ཉིད་དུ་སྦྱངས། དེའི་ངང་ལས་གཞལ་མེད་ཁང་གི་དབུས་སུ་ནས། རྒྱལ་པོ་ཆེན་པོ་བཞི་དང་བཅས་པ་གསལ་འདེབས་པར་མཛོད། མདུན་གྱི་ལྷ་ཚོགས་རྣམས་ཀྱི་ཐུགས་ཀ་ནས་སྔགས་ཕྲེང་བྱུང་། ཞལ་ནས་ཐོན་ཁྱེད་རང་རྣམས་ཀྱི་ཞལ་དུ་ཞུགས། སྙིང་གར་པད་ཟླའི་སྟེང་དུ་ཧཱུྃ་རེ་རེའི་མཐར་འཁོད་པའི་མོས་པས་སྔགས་འདིའི་རྗེས་ཟློས་མཛོད། ཅེས་བརྡ་སྦྱར་ལ་རྒྱས་པར་ན་གཟུངས་རྣམས་དང་། བསྡུ་ན་མཚན་སྔགས་དང་སྤྱི་སྔགས་ཀྱི་རྗེས་ཟློས་ལན་གསུམ་གསུམ་བྱེད་དུ་གཞུག། །སྤྲོ་ན། བཅོམ་ལྡན་བདག་གིས་གཟུང་ལགས་དང་། བཅོམ་ལྡན་འདས་འདི་ལ་སོགས་བྱ། དེ་ལྟར་རྫོགས་པའི་སངས་རྒྱས་དཔའ་བོ་བདུན་གྱི་རྗེས་སུ་གནང་བ་དམ་པ་བརྒྱུད་པའི་ཕྱག་བཞེས་འཕགས་ཡུལ་མཁས་པའི་བཞེད་གཞུང་མ་ཉམས་ཤིང་བོད་ཀྱི་རྟོག་བཟོའི་བསྲེ་ལྷད་མ་ཞུགས་པ་བླ་མ་དམ་པའི་མན་ངག་གིས་བརྒྱན་པ་ལེགས་པར་གྲུབ་པ་ལགས། ཞེས་བརྗོད། དམ་ཚིག་བསྡུས་ཏེ་ཁས་བླང་། གཏོང་རག་མཎྜལ་སོགས་སྤྱི་ལྟར་བྱ། རྗེས་ཆོག་མཆོད་པ་ཁ་གསོས་ལ་བྱིན་བརླབ། མཆོད་བསྟོད་མདོར་བསྡུས། ནོངས་བཤགས་བཟོད་གསོལ་བྱ། ཡེ་ཤེས་པ་རྟེན་ལ་བརྟན་བཞུགས་སམ་གཤེགས་སུ་གསོལ། དམ་ཚིག་པའི་འཁོར་ལོ་འོད་དུ་ཞུ་ནས་རང་ལ་ཐིམ། རང་ཡང་སྙིང་གའི་ས་བོན་ལ་ཐིམ་པར་གྱུར། དགེ་བ་བསྔོ། ཤིས་བརྗོད་སོགས་སྤྱི་ལྟར་བྱས་པས་འགྲུབ་བོ། ། རྒྱལ་མཆོག་འདི་དག་ཀུན་ལ་གྲགས་ཆེ་ཡང་། ། སྒྲུབ་ཐབས་རིག་གཏད་ཁུངས་དང་འབྲེལ་པ་དཀོན། ། འདི་བྱས་དགེ་བས་ཀུན་ཀྱང་ཚུལ་འདིར་ཞུགས། ། དཔའ་བོ་ཆེན་པོའི་གོ་འཕང་སྒྲུབ་བྱེད་ཤོག། ཅེས་པའི་ཚུལ་འདི་སྒྲུབ་ཐབས་རིན་འབྱུང་གི་སྡེབས་སུ་བཞུགས་པས་རིག་གཏད་དཀྱུས་འགྲེ་ཙམ་དར་སྲོལ་ཆེའང་རྩ་གཞུང་ཉིད་བསྡུས་ཆེས་པའི་དབང་གིས་ཉམས་ལེན་དང་ལག་ལེན་ཚུལ་བཞིན་བྱེད་པ་དཀོན་པས། ཐུབ་བསྟན་ཡོངས་རྫོགས་ཀྱི་མངའ་བདག་ཀུན་གཟིགས་བླ་མ་འཇམ་དབྱངས་མཁྱེན་བརྩེའི་དབང་པོའི་ཞལ་སྔ་ནས་བཀའི་གནང་བ་སྩལ་བ་ལྟར་བླུན་སྒོམ་རྒན་པོ་བློ་གྲོས་མཐའ་ཡས་ཀྱིས་རྫོང་ཤོད་སྒྲུབ་གནས་སུ་བཀླགས་ཆོག་གི་ཡི་གེར་བཀོད་པ་དགེ་ལེགས་འཕེལ། ། ། །
ཡིག་རྒྱག་པ། འབང་དགའ། སྦྲགས་བསྡུར་པ། འབང་དགའ། ཞུ་བཙུད་པ་ཨོ་རྒྱན་ཚེ་རིང་།

བསྒྲུ་ཐབས་ཀུན་བཏུས།